REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/229-17

3. novembar 2017. godine

B e o g r a d

Z A P I S N I K

16. SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 2. NOVEMBAR 2017. GODINE

Sednica je počela u 14,05 časova.

Sednicom je predsedavala Nataša Mićić, zamenik predsednika Odbora.

Sednici su prisustvovali: Dragana Kostić, Stanija Kompirović, prof. dr Marko Atlagić, Mirko Krlić, prof. dr Snežana Bogosavljević Bošković, Snežana Paunović, dr Ana Stevanović, Tatjana Macura, Hadži Milorad Stošić i Đorđe Vukadinović, članovi Odbora.

Sednici su prisustvovali: Srbislav Filipović, Mladen Lukić, Maja Videnović i dr Predrag Jelenković, zamenici članova Odbora.

Sednici nisu prisustvovali članovi Odbora: mr Jadranka Jovanović i Aleksandra Belačić, niti njihovi zamenici.

Pored članova Odbora sednici su prisustvovali narodni poslanici: Aleksandra Čabraja i Marinika Tepić.

Na predlog predsedavajućeg, članovi Odbora su većinom glasova usvojili sledeći

D n e v n i r e d :

1. Izbor predsednika Odbora.

**PRVA TAČKA-** Izbor predsednika Odbora

U uvodnim napomenama, predsedavajuća je podsetila prisutne da je Narodna skupština, na sednici održanoj 17. novembra 2017. godine, donela Odluku o izmeni i dopuni Odluke o izboru članova i zamenika članova odbora Narodne skupštine Republike Srbije, kojom je narodni poslanik Maja Gojković, razrešena dužnosti člana Odbora. Shodno tome, dodala je da je neophodno da Odbor izabere novog predsednika Odbora.

U diskusiji su učestvovali: dr Ana Stevanović, Maja Videnović, Marko Atlagić, Mladen Lukić, Đorđe Krlić, Đorđe Vukadinović, Srbislav Filipović, Aleksandra Čabraja, Tatjana Macura, Snežana Paunović, Marinika Tepić, Dragana Kostić i prof. dr Snežana Bogosavljević Bošković.

Mladen Lukić je predložio da se za predsednika Odbora izabere narodni poslanik Mirko Krlić.

U toku diskusije postavljena su pitanja koja se odnose na planu rada Odbora u narednoj godini, kao i stručne kvalifikacije kandidata za predsednika Odbora.

Takođe, postavljeno je pitanje o razlozima zbog kojih je narodni poslanik Maja Gojković, razrešena dužnosti člana Odbora za kulturu i informisanje na sednici Narodne skupštine.

Ukazano je na činjenicu da su na Prvoj sednici Odbora za kulturu i informisanje, održanoj 6. jula 2016. godine, pojedini članovi Odbora izrazili bojazan da će predsednik Narodne skupštine, gospođa Maja Gojković, zbog brojnih obaveza, biti u mogućnosti da u punom kapacitetu obavlja i funkciju predsednika Odbora.

Napomenuto je da je neophodno da se sednice Odbora održavaju redovno, kako bi se razmatrala aktuelna pitanja iz oblasti kulture i informisanja, a koja spadaju u delokrug rada Odbora.

U daljoj diskusiji, Srbislav Filipović, Marko Atlagić i Snežana Paunović, podržali su predlog da da se za predsednika Odbora izabere narodni poslanik Mirko Krlić.

Sa druge strane posebno je istaknuto da narodni poslanik Maja Gojković nije smenjena sa funkcije predsednika Odbora, već da je razrešena sa te dužnosti na lični zahtev.

Naglašeno je da je legitimno pravo svih narodnog poslanika da za predsednika odbora, predlože člana odbora za kojeg smatraju da će najbolje obavljati tu funkciju.

Napomenuto je da je narodni poslanik, gospođa Maja Gojković, savesno i odgovorno obavljala funkciju predsednika Odbora i da činjenica da je istovremeno vršila i funkciju predsednika Narodne skupštine nije uticala na njen rad u Odboru.

Predsedavajuća je zaključila raspravu u vezi sa ovom tačkom Dnevnog reda.

Predsedavajuća je stavila na glasanje predlog da se za predsednika Odbora za kulturu i informisanje izabere narodni poslanik Mirko Krlić.

Odbor je sa deset glasova za i pet glasova protiv, izabrao narodnog poslanika Mirka Krlića za predsednika Odbora za kulturu i informisanje.

Mirko Krlić se na početku svog izlaganja zahvalio svim članovima Odbora na ukazanom poverenju.

Istakao je neke od najbitnijih detalja iz njegove profesionalne biografije, istovremeno izrazivši začuđenost burnom raspravom koja je prethodila njegovom izboru za predsednika Odbora.

Svoje izlaganje je završio konstatacijom da će poštovati odredbe Poslovnika Narodne skupštine, kao i da će se truditi da sednice vodi na demokratski i tolerantan način.

Sednica je završena u 15,50 časova.

SEKRETAR ZAMENIK PREDSEDNIKA

\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dana Gak Nataša Mićić